**Előterjesztés**

**Körmend Város Önkormányzata Képviselő-testülete 2016. december 15-i ülésére**

**Tárgy:** Beszámoló a Társadalmi és Ifjúsági Ügyek Bizottságára és a Polgármesterre átruházott hatáskörök gyakorlásáról

**Tisztelt Képviselő-testület!**

A Magyarország helyi Önkormányzatairól szóló 2011. évi CXXXIX. törvény felhatalmazása alapján Körmend Város Önkormányzata Képviselő-testületének szervezeti és működési szabályzata nevesíti a Polgármesterre és a Társadalmi és Ifjúsági Ügyek Bizottságáraátruházott hatásköröket. *A beszámoló előterjesztője Bebes István Polgármester és Csák Tamás a Társadalmi és Ifjúsági Ügyek Bizottságának elnöke. Ilyen tárgyban legutóbb a Képviselő-testület 2015. december 15-én tárgyalta a beszámolót. A beszámoló a 2016. évben átruházott hatáskörben végzett feladatokról ad áttekintést.*

**I.**

**A polgármesterre átruházott hatáskörök gyakorlása**

**2016. január 01. és 2016. november 30. között**

**A polgármesterre átruházott hatáskörök gyakorlása tekintetében az alábbi megállapítások tehetőek:**

A polgármesternek közköltségen történő eltemettetés ügyében nem kellett a fenti időszakban intézkednie.

A beszámolási időszakban fiatal házasok otthonába történő elhelyezés ügyében 3 esetben kellett döntést hozni.

Az arra rászoruló részére önkormányzati segély 12 esetben lett megállapítva a Polgármester hatáskörében. Újszülött támogatás 50 esetben, temetési segély 21 fő részére lett megállapítva. Hajléktalannak szállás biztosítása iránti kérelem előterjesztésére a beszámolási időszakban nem került sor, nem jelentkezett szerencsére ilyen igény.

Az Önkormányzatot követően más személy javára jelzálogjog feljegyzéséhez hozzájáruló nyilatkozatot a polgármester 2016. évben nem adott ki, ilyen irányú kérés nem volt.

**II.**

**A Társadalmi Ügyek Bizottságára átruházott hatáskörök és gyakorlásának tapasztalatai 2016. január 01. és 2016. november 30. között.**

**A helyi kulturális és sport célú pályázatok kiírása és elbírálása**

A helyi kulturális és sport célú pályázatok kiírása és a 100 eFt összeg alatti támogatások odaítélése a bizottság átruházott hatáskörébe tartozik. A pályázatok elbírálására az áprilisi bizottsági ülésen került sor. A kulturális területen beérkezett 22 pályázatból a Képviselő-testület és a Bizottság 4 pályázatot támogatott. A sport célú pályázatok száma 18 volt, ebből 2 pályázatot bizottsági hatáskörben támogattak.

**Közművelődési területen meghozott döntések**

A Bizottság hatáskörébe tartozik a közművelődési intézmény munkatervének jóváhagyása. 2015. február 23-i ülésén tárgyalta a Bizottság a Körmendi Kulturális Központ éves programtervét, a kiemelt rendezvények tervezését. A Bizottság a 23/2016.(II.22.) TIÜBszámú határozatával jóváhagyta az éves munkatervet.

**Boldog Batthyány-Strattmann László ösztöndíj**

Az ösztöndíj elnyerésére benyújtott pályázatokat a Társadalmi Ügyek Bizottsága átruházott hatáskörben két alkalommal, a 2016. március 30-i és a 2016. október 24-i ülésén bírálta el.3, illetve 3 fő szociális alapon, 1-1 fő tanulmányi alapon kapott támogatást, a képviselő-testület további egy pályázat támogatásáról is döntött. Az ösztöndíjasok 25 000 Ft/hó támogatást kapnak egyenként 5 hónapon át.

**Bursa Hungarica ösztöndíj**

A 2016. évre beérkezett 28 pályázatból az „A” típusú pályázatok alapján 26 hallgató kapott támogatást.

**Lakhatási települési támogatás**

A 2016. 01.01-től az Önkormányzat által lakhatási támogatást 91 esetben állapított meg a Bizottság.

**Eseti települési támogatás**

A bizottság a beszámolási időszakban összesen 204 esetben állapított meg önkormányzati segélyt (rendkívüli települési támogatást) A támogatásban részesülők többsége 2 alkalommal részesült ebben az ellátásban a beszámolási időszakban. A települési támogatás iránti kérelmet általában munkahely hiánya, hitel visszafizetésére vonatkozó problémák, magas gyógyszerköltség, rezsiköltség fizetése és a tartozások rendezése, valamint alacsony jövedelem miatt terjesztenek elő az ügyfelek.

**Fűtési települési támogatás**

Az Önkormányzat új ellátásként időszaki támogatást nyújt a téli hónapokban megnövekedett fűtési kiadások enyhítésére, a beszámolási időszakban összesen 40 esetben állapított megfűtési települési támogatást a bizottság ebből 2016 októberétől 33 esetben.

**Gyógyszertámogatás**

A bizottság a beszámolási időszakban a gyógyszerkiadások terheinek csökkentésére összesen 21 esetben állapított meggyógyszertámogatást.

**Települési tankönyvtámogatás**

A bizottság a beszámolási időszakban a tankönyvtámogatást az iskolakezdéssel kapcsolatos terhek enyhítése érdekében összesen 22 esetben állapította meg**.** Ez a támogatás az első évfolyamos, Körmenden élő és a körmendi középiskolákban középiskolai tanulmányait megkezdő diákok szüleinek alanyi jogon jár, a következő évfolyamoktól azonban már tanulmányi eredményhez igazodik a támogatás mértéke.

***A Társadalmi Ügyek Bizottsága a beszámolási időszakban összesen 14 alkalommal ülésezett. A bizottsági ülések mintegy fele zárt ülés az önkormányzati hatósági ügyek tárgyalása miatt. A bizottság ülésein összesen 204 határozatot hozott.***

Kérjük a Tisztelt Képviselő-testületet, hogy a beszámolóban foglaltakat tárgyalja meg.

**HATÁROZATI JAVASLAT**

Körmend Város Önkormányzata Képviselő-testülete a Polgármesterre és a Társadalmi és Ifjúsági Ügyek Bizottságára átruházott hatáskörök gyakorlásáról szóló beszámolót elfogadja.

**Körmend, 2016. december 02.**

**Bebes István Csák Tamás sk.**

**Polgármester Társadalmi és Ifjúsági Ügyek Bizottságának**

 **Elnöke**